### Beslutning

Godkendt med Børn- og Familieudvalgets bemærkning.

### Sagsfremstilling

## Resume og sagens baggrund

Børn- og Familieudvalget besluttede den 4. oktober 2022, at administrationen skulle udarbejde forslag til ændret styrelsesvedtægt på dagtilbudsområdet. Ændringerne af styrelsesvedtægten indebærer, at der kan etableres forældrebestyrelser lokalt i hvert dagtilbud, og at der samtidig kan oprettes et fællesråd i hvert dagtilbudsområde. Børn- og Familieudvalget sendte forslag til ændret styrelsesvedtægt i høring hos forældrebestyrelserne og MED-udvalgene den 30. november 2022.

## Indstillinger

Direktøren indstiller, at styrelsesvedtægten godkendes med tilføjelse af de, af administrationen, anbefalede ændringer.

## Behandling

Børn- og Familieudvalget, Økonomiudvalget, Kommunalbestyrelsen.

## Sagsfremstilling

Børn- og Familieudvalget har på møde den 4. oktober 2022 besluttet, at administrationen
skulle udarbejde forslag til ændret styrelsesvedtægt for dagtilbudsområdet, med henblik på at sikre større lokal forældre medbestemmelse. Ændringerne i styrelsesvedtægten lægger op til,
at der oprettes lokale forældrebestyrelser i hver institution, samt mulighed for oprettelse af et
fællesråd for hvert dagtilbudsområde. Styrelsesvedtægten er blevet sendt i høring hos forældrebestyrelserne og der er blevet sikret inddragelse af MED-udvalgene som en del af høringsprocessen.

*Baggrund*
Styrelsesvedtægten sætter rammen for forældrebestyrelsernes arbejde. Der er i dag etableret
én forældrebestyrelse pr. dagtilbudsområde, der således dækker flere dagtilbud.
Styrelsesvedtægten blev senest revideret i august 2020, hvor den blev tilpasset til den nye organisering med tre dagtilbudsområder i stedet for fem, samt nogle generelle opdateringer.

Ændringen af styrelsesvedtægten skal støtte op om Børn- og Familieudvalgets pejlemærke
om udvikling af den pædagogiske og faglige kvalitet i børn- og ungetilbuddene, ved at
muliggøre et styrket forældresamarbejde lokalt i dagtilbuddene og inddrage forældrene i
udviklingen af den pædagogiske og faglige kvalitet i dagtilbuddene.

*Indhold*
Organiseringen af forældrebestyrelser i områder foreslås ændret, så der fremover er en
forældrebestyrelse per dagtilbud. Et dagtilbud defineres som ét børnehus eller dagplejen i
hvert dagtilbudsområde. Områdeinddeling i tre områder fastholdes, og områdelederen vil
fortsat have det overordnede ansvar for dagtilbudsområdet. De pædagogiske afdelingsledere
skal fremover varetage opgaver relateret til forældrebestyrelsens arbejde lokalt i det enkelte
dagtilbud.

*Forældrebestyrelsernes sammensætning*
Den primære ændring i styrelsesvedtægten vedrører etablering af lokale forældrebestyrelser i
hvert dagtilbud. Dette har en betydning for antallet af medlemmer i forældrebestyrelserne.
Forældrebestyrelserne vil fremover bestå af tre til seks repræsentanter med stemmeret.
Dagtilbudsloven fastslår, at forældrene skal have flertal i bestyrelsen. I styrelsesvedtægten
lægges der derfor op til, at der til hver forældrebestyrelse vælges en medarbejderrepræsentant.

Tabellen herunder giver et overblik over antallet af medlemmer.

|  |  |  |  |  |  |
| --- | --- | --- | --- | --- | --- |
| Børnehuse med færre end 60 børn | | Børnehus med flere end 60 børn | | Dagplejen | |
| Forældre | Medarbejdere | Forældre | Medarbejdere | Forældre | Medarbejdere |
| 2-3 | 1 | 2-5 | 1 | 2-3 | 1 |

*Mulighed for etablering af et Fællesråd i hvert område*
Forældrebestyrelserne kan vælge at have et bestyrelsesmedlem i områdets fællesråd. Fællesrådets opgave er koordinerende i forhold til samarbejde på tværs af de enkelte dagtilbud samt drøftelse, udmøntning mv. af politiske beslutningers betydning for området. Fællesrådet er høringsberettigede i sager der vedrører dagtilbuddene. Fællesrådet fastsætter selv øvrige
indsatser og opgaver. Fællesrådet har ikke kompetence til at træffe beslutninger i sager der
vedrører det enkelte dagtilbud. Der afholdes som udgangspunkt fire møder om året i
Fællesrådet.

*Øvrige ændringer*
I forbindelse med opdateringen af styrelsesvedtægten, er der desuden lavet en række øvrige
ændringer:

* Det er blevet muligt, at et bestyrelsesmedlem kan sidde frem til næste valg, trods
  udmeldelse af barn i den pågældende institution.

* Ændring i valgperioden, så den fremover starter per 1. august.

* Mulighed for oprettelse af aktivitetsudvalg udgår, da forældrebestyrelserne har
  mulighed for at varetage denne opgave fremover.

* Forældrebestyrelsens opgaver og kompetencer er blevet præciseret.

 *Overgangen til de nye forældrebestyrelser*Styrelsesvedtægten træder i kraft den 1. august 2023, hvilket er midt i valgperioden for områdebestyrelserne. Der er afholdt valg til områdebestyrelserne, som planlagt i november 2022 med tiltrædelse per 1. januar 2023, i overensstemmelse med den gældende styrelsesvedtægt. Bestyrelsen er en overgangsbestyrelse, som sidder i perioden 1. januar 2023 til 1. august 2023. I maj måned afholdes valg til de nye lokale forældrebestyrelser, som beskrevet i den opdaterede styrelsesvedtægt. De nye lokale forældrebestyrelser tiltræder den 1. august 2023.

*Høringssvar*Forslaget til ændringer i styrelsesvedtægten har været sendt i høring blandt de nuværende forældreområdebestyrelser og MED-udvalgene har været inddraget. Der er kommet  høringssvar fra de tre områders MED-udvalg, samt fra de tre områdebestyrelser. Vedhæftet sagen er resumé af høringssvarene inklusiv administrative bemærkninger, samt en samling af høringssvarene i deres fulde længde.

Herunder fremgår forslag fra høringssvarene, som administrationen anbefaler indarbejdes i styrelsesvedtægten:

* Der ønskes klarhed over proceduren, hvis der ikke kan nedsættes en bestyrelse efter omvalg. Administrationen anbefaler, at der afholdes omvalg indtil der kan vælges en bestyrelse.
* Det foreslås, at antallet af årlige møder i fællesrådet nedsættes til minimum 2 årlige møder.
* Fællesrådet bør have samme retningslinjer for mødeindkaldelse, deadlines og udsendelse af dagsordener og referater som forældrebestyrelsen.

Dertil er der kommet forslag til ændring af konkrete formuleringer og begreber i styrelsesvedtægten. Det fremgår af resumé af høringssvarene, hvilke tekstændringer administrationen foreslår indarbejdet.

Øvrige forslag, som administrationen ikke anbefaler indarbejdet i styrelsesvedtægten:

* Bestyrelserne bør uanset størrelse på dagtilbuddet bestå af 2-5 forældrerepræsentanter.
* 1 årig valgperiode for vuggestuer og dagpleje
* Forældrerepræsentanter skal ikke kunne sidde i bestyrelsen, såfremt barnet stopper i dagtilbuddet.
* Tidsfrist for indkaldelse til møder i bestyrelserne ønskes ændret.
* Det ønskes, at afstemning om sundt frokostmåltid sendes til afstemning ved forældregruppen i de enkelte dagtilbud i stedet for en bestyrelsesbeslutning.
* Der ønskes tydelighed om kompetencefordelingen mellem fællesrådet og forældrebestyrelserne. Det ønskes desuden, at fællesrådet skal afgive høringssvar i stedet for forældrebestyrelserne.
* Fællesrådet gøres obligatorisk
* Fællesrådet skal bestå af formændene fra forældrebestyrelserne

Ovenstående liste over øvrige forslag er ikke udtømmende, men afspejler de forslag hvor 2 eller flere af områdernes høringssvar peger på samme forslag. Alle forslag til ændringer fremgår af vedhæftede resumé af høringssvarene. Udkast til styrelsesvedtægt er ligeledes vedlagt som bilag. Eventuelle ændringer på baggrund af høringssvar og administrationens anbefalinger tilrettes i styrelsesvedtægten efter Kommunalbestyrelsens godkendelse. Den endelige styrelsesvedtægt vil fremgå på dagsordenen for Børn- og Familieudvalgets møde i marts, samt offentliggøres på [adresse] hjemmeside.

## Økonomiske konsekvenser

Ingen.

### Sagens forløb

01-02-2023 Børn- og Familieudvalget

Anbefales, med den bemærkning, at forældrebestyrelserne i de enkelte børnehuse træffer beslutning om, hvorvidt bestyrelsen fravælger et sundt frokostmåltid eller dette afgøres ved afstemning blandt den samlede forældrekreds.

I tilknytning til styrelsesvedtægten, så præciseres, at det er områdelederen, som koordinerer lukkedage og sampasning indenfor de politisk fastsatte retningslinjer.

Sagen videresendes til Kommunalbestyrelsen i forlængelse af Kommunalbestyrelsens beslutning den 24. august 2022.

Børn- og Familieudvalget ønsker at informere forældrene om mulighederne ved sund frokostordning. Børn- og Familieudvalget opfordrer til at benytte mulighederne ved sundt frokostmåltid.

08-02-2023 Økonomiudvalget
Anbefales med Børn- og Familieudvalgets bemærkning.